ประกาศกระทรวงพาณิชย์
ประกาศกระทรวงพาณิชย์
เรื่อง
หลักเกณฑ์และวิธีการในการจัดให้มีการตรวจสอบ
และการตรวจสอบมาตรฐานสินค้าเครื่องเงินไทย
 

อาศัยอำนาจตามความในมาตรา
๔ และมาตรา ๑๗ แห่งพระราชบัญญัติมาตรฐานสินค้าขาออก พ.ศ. ๒๕๐๓
แก้ไขเพิ่มเติมโดยพระราชบัญญัติมาตรฐานสินค้าขาออก (ฉบับที่ ๒) พ.ศ. ๒๕๒๒
รัฐมนตรีว่าการกระทรวงพาณิชย์ โดยคำแนะนำของคณะกรรมการมาตรฐานสินค้าออกประกาศไว้
ดังต่อไปนี้

ข้อ ๑
ให้ยกเลิกประกาศกระทรวงพาณิชย์ เรื่อง
หลักเกณฑ์และวิธีการในการจัดให้มีการตรวจสอบและการตรวจสอบมาตรฐานสินค้าเครื่องเงินไทย
ลงวันที่ ๑๙ ตุลาคม ๒๕๓๑

ข้อ ๒
ให้ผู้ทำการค้าขาออกซึ่งสินค้ามาตรฐานเครื่องเงินไทยจัดให้มีการตรวจสอบมาตรฐานสินค้าตามหลักเกณฑ์และวิธีการต่อไปนี้
๒.๑
นำเครื่องเงินไทยที่จะจัดให้มีการตรวจสอบไปให้ตรวจสอบ ณ
สถานที่ทำการของสำนักงานมาตรฐานสินค้าหรือสำนักงานสาขา หรือสถานที่ทำการของผู้ประกอบธุรกิจตรวจสอบมาตรฐานสินค้าในวันและเวลาทำการ
ในกรณีที่ประสงค์จะจัดให้มีการตรวจสอบนอกเวลาทำการและหรือนอกสถานที่ทำการดังกล่าวตามวรรคหนึ่ง
ให้แจ้งความประสงค์เป็นหนังสือต่อสำนักงานมาตรฐานสินค้าหรือสำนักงานสาขา
หรือผู้ประกอบธุรกิจตรวจสอบมาตรฐานสินค้าในวันและเวลาทำการล่วงหน้าก่อนเวลาที่จะเริ่มจัดให้มีการตรวจสอบไม่น้อยกว่า
๓ ชั่วโมง และสถานที่จัดให้มีการตรวจสอบนั้น
ต้องมีความเหมาะสมและมีแสงสว่างพอเพียงที่จะทำการตรวจสอบมาตรฐานสินค้าได้
๒.๒
แสดงเครื่องหมายเพื่อให้เห็นว่า เครื่องเงินไทยที่จะจัดให้มีการตรวจสอบนั้นเป็นสินค้าที่ทำหรือมีไว้เพื่อจำหน่ายในทางการค้าขาออก
ตามหลักเกณฑ์และวิธีการที่รัฐมนตรีกำหนดในประกาศกระทรวงพาณิชย์ ลงวันที่ ๓ ธันวาคม
๒๕๒๒ เรื่อง
กำหนดเครื่องหมายเพื่อแสดงว่าสินค้ามาตรฐานที่ทำหรือมีไว้เป็นสินค้ามาตรฐานเพื่อจำหน่ายในทางการค้าขาออก
และหลักเกณฑ์และวิธีการในการแสดงเครื่องหมาย

ข้อ ๓
ให้ผู้มีหน้าที่ตรวจสอบมาตรฐานสินค้า
ตรวจสอบมาตรฐานสินค้าเครื่องเงินไทยตามหลักเกณฑ์และวิธีการต่อไปนี้
๓.๑
แยกเครื่องเงินไทยที่จัดให้มีการตรวจสอบมาตรฐานสินค้าออกตามชนิดเป็นเครื่องรูปพรรณ
เครื่องถม เครื่องลงยาสี และแยกแต่ละชนิดออกเป็นประเภท เช่น ประเภทแหวน กำไล สร้อย
ฯลฯ อีกครั้งหนึ่ง โดยไม่คำนึงถึงแบบ ขนาด และน้ำหนัก
จากนั้นจึงชักตัวอย่างเพื่อตรวจวิเคราะห์โลหะเงินหรือยาถมด้วยวิธีสุ่มจากแต่ละประเภทตามอัตราต่อไปนี้
๓.๑.๑
จำนวนตั้งแต่ ๑ ถึง ๕๐๐ ชิ้นหรือชุด ให้ชักตัวอย่างไม่น้อยกว่า ๑ ชิ้นหรือ ๑ ชุด
๓.๑.๒
จำนวนตั้งแต่ ๕๐๑ ถึง ๑,๐๐๐ ชิ้นหรือชุด ให้ชักตัวอย่างไม่น้อยกว่า ๒ ชิ้น หรือ ๒
ชุด
๓.๑.๓
จำนวนตั้งแต่ ๑,๐๐๑ ถึง ๕,๐๐๐ ชิ้นหรือชุด ให้ชักตัวอย่างไม่น้อยกว่า ๓ ชิ้น หรือ
๓ ชุด
๓.๑.๔
จำนวนตั้งแต่ ๕,๐๐๑ ชิ้นหรือชุดขึ้นไป ให้ชักตัวอย่างไม่น้อยกว่า ๕ ชิ้น หรือ ๕
ชุด
๓.๒
การชักตัวอย่างเครื่องเงินไทยตาม ๓.๑ จะสุ่มชักตัวอย่างไว้ทั้งชิ้น หรือ ตัด เจาะ
ตะไบ หรือขูดเอาเฉพาะส่วนหนึ่งส่วนใด
หรือในกรณีเป็นชุดจะสุ่มชักตัวอย่างชิ้นใดชิ้นหนึ่งทั้งชิ้นของเครื่องเงินไทยที่เป็นชุดนั้น
หรือจะตัด เจาะ ตะไบ หรือขูดเอาเฉพาะส่วนหนึ่งส่วนใดของชิ้นนั้นก็ได้
ทั้งนี้จะต้องกระทำโดยให้เกิดความเสียหายแก่เครื่องเงินไทยนั้นน้อยที่สุด
ในกรณีที่สำนักงานมาตรฐานสินค้าหรือสำนักงานสาขาเป็นผู้ตรวจสอบให้แบ่งโลหะเงินหรือยาถมที่เก็บมาตามวรรคหนึ่ง
ออกเป็น ๒ ส่วน และในกรณีที่ผู้ประกอบธุรกิจตรวจสอบมาตรฐานสินค้าเป็นผู้ตรวจสอบ
ให้แบ่งโลหะเงินหรือยาถมที่เก็บมาตามวรรคหนึ่งออกเป็น ๓ ส่วน
โดยโลหะเงินต้องมีน้ำหนักส่วนละไม่น้อยกว่า ๓ กรัม
และยาถมต้องมีน้ำหนักส่วนละไม่น้อยกว่า ๐.๔ กรัม
แล้วบรรจุในถุงหรือภาชนะที่สามารถป้องกันการเปลี่ยนแปลงสภาพของโลหะเงินและยาถมนั้นได้
ผนึกสลากที่ระบุชนิดและประเภทของเครื่องเงินไทย ชื่อผู้จัดให้มีการตรวจสอบ
เลขที่คำร้องขอให้ออกใบรับรองมาตรฐานสินค้า วัน เดือน ปี ที่ชักตัวอย่าง
พร้อมทั้งให้ผู้มีหน้าที่ตรวจสอบมาตรฐานสินค้าและผู้จัดให้มีการตรวจสอบมาตรฐานสินค้าหรือผู้แทนที่อยู่ในขณะทำการชักตัวอย่างลงลายมือชื่อกำกับไว้ด้วย
ทำตราประทับปากถุงหรือภาชนะ แล้วให้ผู้ที่เกี่ยวข้องดังกล่าวข้างต้นลงลายมือชื่อกำกับไว้ที่คาบรอยผนึกปากถุงหรือภาชนะอีกครั้งหนึ่ง
๓.๓
ให้ตรวจสอบส่วนประกอบ การลงยาถม การลงยาสี การประกอบหรือต่อหรือติด
ลวดลายและสภาพของเครื่องเงินไทยโดยวิธีแบ่งออกมาตรวจไม่น้อยกว่าร้อยละ ๕๐
ของจำนวนชิ้นหรือชุดของเครื่องเงินไทยในแต่ละประเภทของแต่ละชนิดที่จัดให้มีการตรวจสอบมาตรฐานสินค้า
ในกรณีที่ปรากฏว่ามีชิ้นหรือชุดใดในประเภทใดประเภทหนึ่งไม่เป็นไปตามมาตรฐานเครื่องเงินไทยที่กำหนด
ให้ตรวจสอบเครื่องเงินไทยประเภทนั้นทุกชิ้นหรือทุกชุดที่จัดให้มีการตรวจสอบมาตรฐานสินค้า
หากมีชิ้นหรือชุดใดที่ไม่เป็นไปตามมาตรฐานเครื่องเงินไทยที่กำหนดก็ให้คัดชิ้นหรือชุดนั้นออก
แล้วออกใบรับรองมาตรฐานสินค้าให้เฉพาะส่วนที่เป็นไปตามมาตรฐานเครื่องเงินไทยที่กำหนดเท่านั้น
๓.๔
ตรวจสอบน้ำหนักเครื่องเงินไทยทั้งหมดในแต่ละประเภทที่ได้แยกไว้ตามข้อ ๓.๑
ที่จะพึงออกใบรับรองมาตรฐานสินค้าให้

ข้อ ๔
ให้ผู้มีหน้าที่ตรวจสอบมาตรฐานสินค้าควบคุมการบรรจุเครื่องเงินไทยที่ได้รับการตรวจสอบมาตรฐานสินค้าตามข้อ
๓ แล้ว ลงหีบห่อจนเรียบร้อยแล้วทำตราประทับที่หีบห่อนั้น

ข้อ ๕
หากผลการวิเคราะห์โลหะเงินและหรือยาถม
ปรากฏว่าเครื่องเงินไทยประเภทใดที่ได้แยกไว้ตามข้อ ๓.๑
ไม่เป็นไปตามมาตรฐานสินค้าที่กำหนดก็ให้คัดเฉพาะประเภทนั้นออกทั้งหมด
แล้วออกใบรับรองมาตรฐานสินค้าให้เฉพาะส่วนที่เป็นไปตามมาตรฐานเท่านั้น

ทั้งนี้
ตั้งแต่วันถัดจากวันประกาศในราชกิจจานุเบกษา เป็นต้นไป[๑]


ประกาศ ณ วันที่ ๑๗
กันยายน ๒๕๓๓
อมเรศ ศิลาอ่อน
รัฐมนตรีว่าการกระทรวงพาณิชย์













































อุษมล/ผู้จัดทำ
๑ กรกฎาคม ๒๕๕๔

















































[๑] ราชกิจจานุเบกษา
เล่ม ๑๐๗/ตอนที่ ๑๘๘/ฉบับพิเศษ หน้า ๒๘/๒๖ กันยายน ๒๕๓๓